CELEX: 62021TN0040
Language: mt
Date: 2021-01-25 00:00:00
Title: Kawża T-40/21: Rikors ippreżentat fil-25 ta’ Jannar 2021 – Is-Slovakkja vs Il-Kummissjoni

22.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 98/30
            
         
      Rikors ippreżentat fil-25 ta’ Jannar 2021 – Is-Slovakkja vs Il-Kummissjoni
      (Kawża T-40/21)
      (2021/C 98/34)
      Lingwa tal-kawża: is-Slovakk
      
         Partijiet
      
      
         Rikorrent: Ir-Repubblika Slovakka (rappreżentant: B. Ricziová, aġent)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kummissjoni (UE) 2020/1734 tat-18 ta’ Novembru 2020 li teskludi mill-finanzjament tal-Unjoni Ewropea ċerta nefqa mġarrba mill-Istati Membri fil-qafas tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) (1) sa fejn ġiet applikata korrezzjoni finanzjarja għar-Repubblika Slovakka fir-rigward tal-miżura “Għajnuna Diretta Diżakkoppjata” għas-sena finanzjarja 2016 (u relatata mas-sin għas-sottomissjoni tat-talbiet 2013 u 2014) li tammonta għal EUR 19 656 905,11;
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħha r-rikorrenti tinvoka motiv uniku, ibbażat fuq ksur tal-Artikolu 52(4)(a) tar-Regolament (UE) Nru 1306/2013 (2) tal-Parlament Ewropew u tal-Kunsill, flimkien mal-Artikolu 34(2) tar-Regolament ta’ Implimentazzjoni tal-Kummissjoni (UE) Nru 908/2014 (3), sa fejn fil-konfront tar-Repubblika Slovakka ma ġewx osservati l-garanziji proċedurali ggarantiti minn dawn id-dispożizzjonijiet.
      Permezz tal-motiv tagħha r-rikorrenti ssostni li fuq il-bażi tad-Deċiżjoni ta’ Implimentazzjoni 2020/1734 il-Kummissjoni teskludi mill-finanzjament tal-Unjoni Ewropea l-ammont ta’ EUR 19 656 905,11 inkors mir-Repubblika Slovakka fil-kuntest tal-FAEG, fejn dan l-ammont jagħmel parti mill-korrezzjoni finanzjarja relatata mal-miżura “Għajnuna Diretta Diżakkoppjata” għas-sena finanzjarja 2016 (Skema ta’ Pagament Uniku skont l-Erja – Nuqqasijiet fil-kwalità tal-aġġornament tal-LPIS, verifika fuq il-posti u instigazzjoni tal-irkupri – sena għas-sottomissjoni tat-talbiet 2015). Skont ir-rikorrenti dan l-ammont ikopri s-snin ta’ għas-sottomissjoni tat-talbiet 2013 u 2014 li ma kinux suġġetti għal verifiki.
      
         (1)  ĠU 2020, L 390, p. 10.
      
         (2)  Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU 2013, L 347, p. 549, rettifiki fil-ĠU 2016, L 130, p. 6, u fil-ĠU 2017, L 327, p. 83).
      
         (3)  Regolament ta’ Implimentazzjoni tal-Kummissjoni (UE) Nru 908/2014 tas-6 ta’ Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza (ĠU 2014, L 255, p. 59, rettifika fil-ĠU 2015, L 114, p. 25).